runetrust/blame-folketinget-dk huggingface dataset:
Lars Barfoed (KF), 2010-04-09:
Det er jeg ked af.
Jeg synes nu alligevel, man må holde fast i, at hvis man vil indføre nye regler i straffeloven, er det ganske relevant at vurdere, om det er sådan, at det kan bevises, at der rent faktisk foreligger en sådan forbrydelse, eller det normalt må siges ikke at kunne bevises, så det i virkeligheden er ren luft, vi taler om, og ikke vil føre til nogen straf, fordi der ikke er den fornødne mulighed for at løfte en bevisbryde.
Men som jeg lige sagde, kan der, selv om det ikke i sig selv er strafbart for en kunde at have et seksuelt forhold til en prostitueret, som er offer for menneskehandel, være nogle omstændigheder – som jeg redegjorde for før – hvor der er tale om tvang eller medvirken til tvang, og hvor der så er mulighed for at straffe efter straffelovens regler om voldtægt eller samleje opnået ved anden ulovlig tvang.
Derudover skal jeg gøre opmærksom på, at jeg jo også nævnte det forhold, at der er en del anmeldelser til politiet om kvinder, hvor der er mistanke om, at de er menneskehandlet.
Man kunne frygte, at de anmeldelser ikke ville komme frem, hvis det var sådan, at vi kriminaliserede det.
Alle de ting må vi tage i betragtning, inden vi eventuelt skrider til at lovgive yderligere på området i straffeloven.
Lone Dybkjær (RV), 2010-04-09:
Jeg er fuldstændig forbløffet over ministerens argumentation i den her sag.
Det handler udelukkende om nogle bevisbyrder.
Jeg mener ikke kun, at det her skal være et signal, men vi har jo forskellige områder i lovgivningen, hvor vi markerer, at tvangsægteskaber er forbudt.
Det er jo svært at bevise indimellem og alt det der.
Det, jeg er forbløffet over, er, at ministeren slet ikke siger noget om, at det er strafbart i forvejen.
Der er altså ingen kobling.
Nu ser vi bort fra det med bevisbyrden, men det er strafbart, når kunder køber sex hos handlede kvinder.
Det vil sige, at når de her mænd anmelder det, er det vel også strafbart, at de har været sammen med en handlet kvinde, eller hvad?
Og det efterforskes altså ikke.
Så jeg forstår simpelt hen ikke ministerens tankegang på det her område.
Kamal Qureshi (SF), 2010-04-09:
Det kunne jeg egentlig godt tænke mig at høre lidt om, for mig bekendt er der afsat omkring ti betjente, som på landsplan i forskellige kategorier både lokalt og også under Rigspolitiet arbejder med menneskehandel.
Til sammenligning er der omkring 70 politibetjente, der arbejder med Christiania.
Når Venstres ordfører står og taler, lyder det jo, som om at man rent faktisk tager det her problem meget, meget alvorligt.
Men hvis man gør det, er det i hvert fald ikke noget, der hænger sammen med de politimæssige ressourcer, som er sat af til det her.
De politifolk, man snakker om, der har med det her at gøre, magter simpelt hen ikke opgaven, fordi de er for få til at forfølge de her sager, til at lave efterforskning og til oven i købet at gå ud og prøve at finde ud af, hvordan de så kommer et spadestik dybere ned.
Det er i hvert fald sådan, situationen er i dag.
Vivi Kier (KF), 2010-04-09:
Som jeg også startede med at sige i mit ordførerindlæg, vil jeg gerne sige, at det er strafbart.
Så er jeg med på, at det godt kan være, at det ikke er nemt – og det er ikke nemt, det hører vi jo alle steder fra – at løfte den her bevisbyrde, og derfor synes jeg jo også, at det var en rigtig fin tilkendegivelse, som ministeren kom med i sin tale, hvor han sagde: Nu får vi Straffelovrådet til at kigge på det her.
Jeg er åben over for, hvad de må komme med af tiltag, som kunne hjælpe med, at det blev gjort nemmere at løfte bevisbyrden.
Den del af det vil jeg rigtig, rigtig gerne, og den anden del af det vedrører så bagmændene, som jeg stadig væk mener at vores store hovedfokus skal ligge på.
Line Barfod (EL), 2010-04-09:
Men er ordføreren så ikke enig i, at hvis man slet ikke har forsøgt at rejse nogen sag, er det lidt svært her at konkludere, at man har erfaring for, at det er svært at løfte bevisbyrden.
Vi kan sige, at ja, vi er godt klar over, at det er nogle sager, hvor det ikke er nemt at efterforske, men det skal jo ikke afholde os fra at sige, at vi mener, det er strafbart, hvad der sker.
Det skal ikke afholde os fra at diskutere med politiet og anklagemyndigheden om, hvad det så er, der skal til for at løfte bevisbyrden, hvad der skal til af ressourcer, for at man faktisk kan gå ind i de her sager, fordi vi mener, det er så alvorligt, at man er nødt til at gøre det.
Jeg vil høre, om De Konservative er enige i, at vi skal drøfte med politiet, hvordan vi får løftet de her sager, hvad der skal til, for at man faktisk begynder at efterforske dem, og at vi ikke skal acceptere, at der sker 250 voldtægter om dagen, uden at man gør noget.
Vivi Kier (KF), 2010-04-09:
Det må jeg sige må være et spørgsmål, vi må stille i udvalgsregi.
Jeg har ikke kendskab til det.
Jeg er ikke nede i de detaljer og kan fortælle, om det er forsøgt eller ikke forsøgt, så det kan jeg ikke svare på.
Line Barfod (EL), 2010-04-09:
Det undrer mig bare, når den konservative ordfører siger, at vi har erfaring med, at det er svært at løfte bevisbyrden.
For mig bekendt har der ikke været en eneste sag, hvor politiet har forsøgt at løfte bevisbyrden, og det er jo noget af det, der er problemet, nemlig at det godt kan være, at det på papiret er strafbart, men hvis der aldrig i praksis er nogen som helst, der prøver at gennemføre en sag, så er det jo i praksis risikofrit for en mand at voldtage et offer for menneskehandel.
Så har ordføreren kendskab til nogle sager, hvor det så har vist sig, at man ikke kunne løfte bevisbyrden?
Vivi Kier (KF), 2010-04-09:
Et sympatisk forslag.
Jeg er fuldstændig enig i, at handel med mennesker er helt og aldeles uacceptabelt, og at handel med mennesker skal bekæmpes såvel nationalt som internationalt.
Forslaget er, som også andre har sagt, en delvis genfremsættelse fra tidligere, og jeg må skuffe forslagsstillerne med, at vi fra konservativ side fortsat ikke kan støtte forslaget.
For at kriminalisere sexkøb hos handlede kvinder vil det kræve en bevisførelse, og den bevisførelse har tiden jo vist kan være meget svær.
Som debatten er skredet frem, må jeg sige, at jeg er enig i, at det allerede i dag er ulovligt at have sex med en handlet kvinde, det vil sige, hvis det hele foregår under tvang, og den bevisbyrde har jo været svær at løfte.
Som jeg oplever, at debatten er skredet frem, kan jeg også ligesom forstå, at forslagsstilleren lige så meget ønsker, at det bliver præciseret og bliver mere tydeliggjort, at det er ulovligt at købe sex af en handlet kvinde.
For mig at se er der ingen tvivl om, at det er bagmændene, vores fokus skal være rettet mod, at det er bagmændene, vi skal have fat i, det er dem, vi skal forfølge, det er dem, vi skal straffe, og det er dem, vi skal straffe hårdt.
Jeg fulgte også med interesse ministerens tale, og her til slut vil jeg gerne sige, at jeg også vil se frem til Straffelovrådets samlede gennemgang, for her kan der måske netop vise sig nogle muligheder, som vi kan bruge i bestræbelserne på at komme handlede mennesker og prostitution til livs.
Det er sagt fra flere andre talere, at vi har handleplaner, og at vi gør rigtig, rigtig meget i forhold til de her handlede kvinder, og det skal vi blive ved med at gøre, men det, vi skal til livs, er bagmændene, så vi får stoppet handelen, ikke bare med kvinder, men også med børn og andre mennesker.
Med de ord har jeg tilkendegivet min holdning.
Kamal Qureshi (SF), 2010-04-09:
Vi hører jo sådan set mere eller mindre dagligt om kvinder, som lever som sexslaver i Danmark, ikke så forfærdelig langt væk fra der, hvor vi gør vores daglige indkøb, der, hvor vi henter og afleverer vores børn i daginstitutioner eller skoler, og der, hvor vi besøger vores venner, vores nære – lige i nærheden af dem foregår der en grov udnyttelse af mennesker, som lever som sexslaver her i Danmark i 2010.
Antallet af sexslaver i Danmark er svært at gøre op, men der er i hvert fald ikke nogen tvivl om, at de mest forsigtige tal peger på, at mange hundrede lever som sexslaver i Danmark.
Og som det også blev beskrevet før, er disse mennesker, som bliver udnyttet dagligt i timevis af nogle mennesker, som sælger dem til grov seksuel udnyttelse, ikke nogen mennesker, som på nogen måder får adgang til eller får del i de mange penge, der bliver tjent på den grove seksuelle udnyttelse af og handel med sexslaver.
Det er et kæmpestort problem på internationalt plan.
Internationale organisationer peger på, at det med stor sandsynlighed er en form for handel, som, hvis det ikke er noget, der overgår narkohandel, så i hvert fald er ved at være i nærheden af narkohandel i omfang og i kriminalitetsmønstre.
Fra SF's side er der ingen tvivl om, at vi ønsker en meget mere effektiv klapjagt på de bagmænd, der til daglig står bag udnyttelsen af de sexslaver, der findes i Danmark.
I dag er det sådan, at der hos Rigspolitiet arbejder færre end ti politibetjente mod kvindehandel.
Det er korrekt, at der også bliver arbejdet mod kvindehandel i andre af Rigspolitiets afdelinger, men vi ved også, at det er et område, der er groft nedprioriteret, ikke kun i forhold til omfanget, i forhold til størrelsen, men i lige så høj grad også i forhold til kompleksiteten af problemets omfang.
Det er ikke noget, man bare gør.
Det er noget, der kræver efterforskningsmidler, og det kræver, at man er i stand til at afsætte tid og mandskab til at kunne forfølge bagmændene.
Men det er også væsentligt, at vi sådan set giver kvinderne en fremtid, så de har mulighed for at stå frem og anmelde deres bagmænd og træde ud af deres slaveri.
Det kræver, at vi ligesom en række andre europæiske lande er villige til at give de her kvinder en fremtid i Danmark, et liv, hvor de kan få opholdstilladelse, et liv, hvor de sådan set tør anmelde bagmændene, og hvor de ikke risikerer at blive sendt tilbage til Nigeria eller de steder, som de faktisk er flygtet fra, tilbage i armene på de selv samme bagmænd, som de angiver, eller i givet fald tilbage til nogle af bagmændenes medsammensvorne fra de lande, de flygtede fra.
Det er i hvert fald ikke noget, der gør, at de kvinder tør træde ud af den grove sexslaverihverdag.
Vi mener også, at det er afgørende, at der afsættes midler til, at de her kvinder kan få det, der hedder safe houses, altså hjem, hvor de kan leve under beskyttelse og anonymitet.
Så det er et problem, vi tager meget alvorligt.
Vi synes, det er væsentligt, vi gør noget ved det, og vi synes, det er godt, at De Radikale tager det her emne op om at få kriminaliseret sexhandel med kvinder.
Vi støtter forslaget.
Pia Adelsteen (DF), 2010-04-09:
Jeg tror ikke, der er nogen her i salen i dag, der er uenige om, at menneskehandel er afskyelig.
Det mener vi i hvert fald i Dansk Folkeparti, og vi skal bekæmpe det med alle midler.
Men jeg kan simpelt hen ikke rigtig se, at forslaget her løser problemet omkring menneskehandel.
Man vil kriminalisere kunden, som køber sex af en kvinde, der er handlet.
Nu har flere tidligere ordførere været inde på alt det med bevisbyrde og sådan noget, men jeg sidder også og tænker på, hvordan kunden overhovedet kan vide, om kvinden er handlet.
Som det også er blevet nævnt, er der nogle ting, som måske er åbenlyse, og hvor man kan se det, og så er det jo allerede strafbart, hvis man ved det, og i øvrigt med en meget hård straf.
Derfor er jeg lidt bekymret, og jeg deler den samme bekymring som justitsministeren, nemlig at man får nogle problemer i forhold til det her.
Man får nogle problemer i forhold til – sådan ser jeg det i hvert fald – at de kunder, som har haft sex med en menneskehandlet, har en mistanke om det og har ringet til politiet.
I dag ved de kunder jo ikke, at de faktisk har gjort noget ulovligt.
Jeg synes egentlig, fru Lone Dybkjær har prøvet at pointere, at det, de har gjort, er ulovligt.
De ved det ikke, det er selvfølgelig et problem, og så bør vi jo på en eller anden måde give noget oplysning om, at det er forkert.
Men samtidig synes jeg, at det gode ved, at de ringer om det, trods alt vidner om en eller anden form for samvittighed hos de kunder, som i hvert fald på en eller anden måde mener, det er forkert, at der er nogle mennesker, som bliver handlet, og derfor også henvender sig til politiet.
Jeg synes, det her er et svært spørgsmål.
I Dansk Folkeparti har vi også den opfattelse, at det at kriminalisere køb af sex vil skjule prostitution mere, end den er i dag, og at det ikke er et middel til at hjælpe de prostituerede, hvis problemer ofte er af social karakter.
Det ønsker vi ikke at gøre
Til sidst vil jeg sige, at jeg er meget, meget glad for, at der kommer en evaluering af den handlingsplan, der har kørt i de sidste 3 år.
Handlingsplanen slutter ved udløbet af dette år, jeg er glad for, at der kommer en evaluering af den, og jeg synes også, det er væsentligt, at det bliver en hurtig evaluering, så man kan gøre noget fremadrettet.
Der skal gøres mere, og det er jeg slet ikke i tvivl om vi også er enige om.
Endelig vil jeg også sige, at jeg synes, det er fornuftigt at afvente Straffelovrådets samlede gennemgang af området.
Maja Panduro (S), 2010-04-09:
Jeg skal starte med sige, at Socialdemokraterne selvfølgelig støtter De Radikales forslag.
Vi synes, det er et rigtig godt forslag, for vi går nemlig ind for, at vi lovgiver ud fra, hvad der er rigtigt, og hvad der er forkert, og ikke efter hvad der er let at føre bevis for, og hvad der er mere besværligt at føre bevis for.
Jeg vil gerne i det hele taget tage fat i de indvendinger, som har fyldt hele debatten i dag, om, at det skulle være spørgsmålet om, hvor let man kan bevise noget, som skal afgøre, hvad vi skal lovgive om, og at det altså er for svært at bevise, at en prostitutionskunde vidste, at denne prostituerede var handlet.
Det er jo sådan i dag, at retssikkerheden alene er på sexkøberens side.
Han kan til enhver tid påstå, at han da ikke havde nogen som helst anelse om, at hende den forskræmte unge kvinde, som han havde sex med nede i kælderlokalet, faktisk var handlet hertil og tvunget til at have sex med ham imod sin vilje.
Jeg synes, det er en mærkelig omvendt logik, som vi ikke ville acceptere, hvis debatten f.eks. handlede om sex med mindreårige; at det ikke skulle være ulovligt, fordi det var lidt svært for krænkeren at se, hvor gammel barnet eller den unge var.
For at det ikke skal være løgn, er det jo også sådan allerede i dag, at det altså er ulovligt at købe en død ting, som er stjålet, en mobiltelefon eller en bil, men det er altså åbenbart for besværligt, hvis det er mennesker, vi har med at gøre.
Vi skal ansvarliggøre de købere, som er med til at skabe og opretholde markedet for sexslaver, og som dermed understøtter en kæmpemæssig international, velorganiseret pengemaskine, som også omfatter menneskesmugling og smugling af våben og narko.
Der er en tendens til, at man behandler prostitution og menneskehandel som adskilte fænomener, men det er de ikke, for op imod 90 pct. af alle ofre for menneskehandel i Danmark ender i prostitution.
Disse sexslaver, som de jo er, tvinges til at have sex med fremmede mænd i mange, mange timer hver dag, dag efter dag, og når hun så ikke kan bruges længere, fordi hun er blevet syg eller skadet eller måske bare slidt, bliver hun kasseret lige så fattig og endnu mere socialt udsat, end hun var i forvejen.
En tydeliggørelse af, at det er en kriminel handling at købe sex af en, som er blevet handlet hertil, vil være et vigtigt led, også i jagten på bagmændene her, som vi jo tilsyneladende er enige om at vi må og skal have fat i, men som vi altså har rigtig svært ved at få fingrene i nu.
Det ved Europa-Kommissionen jo faktisk også godt, for i sit nye forslag til bekæmpelse af menneskehandel og seksuelt misbrug af børn opfordrer den faktisk bl.a. til, at medlemslandene kriminaliserer de kunder, der køber seksuelle ydelser af handlede kvinder.
Socialdemokraterne er enige med Europa-Kommissionen, vi er enige med Det Radikale Venstre, og vi støtter som sagt forslaget her.
Kim Andersen (V), 2010-04-09:
En anden kendsgerning er, at VK-regeringen har sat flere ressourcer af til politiet over meget få år – mange flere ressourcer, end nogen anden regering tidligere har gjort.
Der vil altid være fagfolk og personalegrupper i en specifik opgave, som vil synes, at de kunne bruge flere ressourcer.
Det har jeg stor forståelse for.
Det kan også sagtens være, at det er rigtigt.
Kamal Qureshi (SF), 2010-04-09:
Vi gør det jo rent faktisk dagligt i forhold til den måde, vi lovgiver på og kommer med nogle politiske meldinger om, som jo også er med til at vise, hvad det er, man prioriterer højt.
Det er korrekt, at i det daglige arbejde er det politiet, der skal prioritere de daglige arbejdsfunktioner.
Men for mig at se synes jeg da i hvert fald ikke, at det hænger sammen med, at man siger, at man prioriterer det her område meget, når det er, at man ikke er villig til at tilbyde de handlede kvinder en mulighed for at få opholdstilladelse, hvis de er villige til at angive deres bagmænd, hvilket er et væsentligt kriterium for, at de overhovedet tør, fordi de så dermed ikke bliver sendt retur i armene på de samme bagmænd, som de angiver, og altså give dem en mulighed for en bedre beskyttelse i forhold til safe houses, altså anonyme huse, hvor de kan være gemt.
Dem er der heller ikke tilstrækkelig mange af osv. osv.
Der er jo en lang række af de indsatser, som de mennesker, der arbejder med det, råber efter og siger, at de har behov for, som de i dag ikke får.
Kim Andersen (V), 2010-04-09:
Jeg tror, det vil være forkert at vurdere indsatsen over for det her problem på baggrund af normeringen i en enkelt enhed hos politiet.
I øvrigt er det jo ikke vores opgave som folketingsmedlemmer at disponere politiets ressourcer.
Det er den politifaglige, daglige ledelses ansvar.
Per Clausen (EL), 2010-04-09:
Jeg vil bare spørge ministeren, om han ikke er enig med mig i, at det fænomen, at man risikerer at få aktører ind på postmarkedet, som kan tjene penge i de store byer uden at have nogen forpligtelse i forhold til landdistrikterne, vel i sig selv kan være med til at undergrave Post Danmarks økonomi og derfor gøre det sværere for Post Danmark at sikre, at man lever op til sine forpligtelser i forhold til de tyndtbefolkede dele af Danmark på en ordentlig måde.
Hans Christian Schmidt (V), 2010-04-09:
Jamen altså, jeg tror på, at det, når vi taler Post Danmark og de udfordringer, Post Danmark står over for, er en bred vifte af ting, der er deri.
Når jeg gjorde det meget klart for fru Henriette Kjær, var det bare for at sige helt klart, at det jo ikke er liberaliseringen i sig selv, der skaber de her problemer; det er selve økonomien i det.
Det er altså vores måde at kommunikere på, der gør, at vi har problemer her.
Men jeg har også forstået helt klart, at bl.a. Dansk Folkeparti ser en nøje sammenhæng, og det kan jeg bare bekræfte at jeg har noteret mig, og det vil jeg selvfølgelig have i erindring, når vi går i gang med forhandlingerne.
Kim Christiansen (DF), 2010-04-09:
Tak for det.
Jeg vil også gerne sige tak for en god redegørelse fra ministeren.
Det, der egentlig fik mig til lige at reagere, var, at jeg nu kan forstå, at De Konservative ligesom prøver at få skilt det her spørgsmål om Post Danmarks økonomi og liberaliseringen ad, og der vil jeg gerne have, at ministeren måske i hvert fald kan bekræfte, at liberaliseringen selvfølgelig ikke er hovedårsagen til den nuværende situation for Post Danmark, men jeg vil bare høre, om ministeren er enig med mig i, at det vel næppe vil gavne den økonomiske situation i Post Danmark, at der også kommer en liberalisering oveni.
Benny Engelbrecht (S), 2010-04-09:
Jeg har jo tidligere tilladt mig at rose ministeren for at have lyttet til forligspartierne, i hvert fald nogle af forligspartierne, og netop søgt en afklaring i forhold til spørgsmålene om Kommissionen.
Men jeg vil godt bede ministeren om at bekræfte, at ministeren også har forstået, at det i hvert fald for Socialdemokraternes vedkommende er meget afgørende at få en afklaring på de spørgsmål, som rejses om netop en implementering af liberaliseringen, ikke blot i Danmark, men i hele Europa, og den store usikkerhed, der har været rejst flere steder udeomkring i Europa, også af postarbejderne, inden vi for alvor kan gå til biddet.
Det er i hvert fald for os meget vigtigt, at de svar også kommer så hurtigt, som det nu kan lade sig gøre.
Hans Christian Schmidt (V), 2010-04-09:
Jo, jeg vil gerne sige her, at jeg synes, det er et meget rigtigt spørgsmål at rejse.
Jeg tror, det kan være svært at overskue på nuværende tidspunkt, helt hvordan vi kan gøre det.
Men at det skulle være bestræbelsen netop at give en fair konkurrence, kan jeg helt klart bekræfte; det vil regeringen klart forsøge at få ordnet her.
Henriette Kjær (KF), 2010-04-09:
Jeg har set i dagspressen, at der er mange – og det er måske særlig ansatte ved postvæsenet – der kunne være nervøse for, at en liberalisering ville betyde, at de eventuelt nye udbydere, der ville komme ind på markedet, kunne gå ind og ligesom skumme fløden og tage de gode ting, altså tage flødeskummet, og at det med den kedelige befordringspligt med at bringe posten ud i de tyndtbefolkede egne i Danmark bare var noget, som Post Danmark skulle tage sig af.
Vil ministeren ikke bekræfte, at vi selvfølgelig laver en retfærdig løsning, sådan at der kommer lige konkurrence, også i forhold til Post Danmark, altså, at de ikke bliver sat i en sådan situation, at de kun har, hvad kan man sige, ikkerentabel postforretning tilbage?
Jeg vil gerne sige tak til ministeren for en god debat og nogle rigtig gode svar.
Det, jeg også har bidt mærke i i debatten her, er, at der er mange, der sætter lighedstegn mellem en kommende liberalisering og så udfordringen med den faldende brevmængde.
Jeg vil godt have ministeren til at svare på det, altså at det er to forskellige ting, for jeg synes, det er en udbredt misforståelse, at man tror, at hvis vi får udskudt liberaliseringen til 2013, eller hvornår det nu end måtte være, er alle problemer løst.
Det er bestemt ikke mit indtryk, at det er liberaliseringen, der er den største udfordring.
Sådan som jeg ser udfordringen, er det altså, som ministeren også redegjorde for i sin første tale, at vi sender flere og flere breve pr. e-mail og på anden vis, sådan at de altså ikke kommer ud som et gammeldags brev pr. post.